Pa Kina, March 21
Byambo byanji binyema nobe kalume wenda bukiji.—Sala. 147:15.
Lelo jino, Yehoba ubena kwingijisha Mambo anji, Baibolo, pa kwitutangijila. Kabiji “byambo byanji binyema,” ko kuba’mba witukwasha ne kwitutangijila bukiji bukiji pa kimye kyafwainwa. Akilangulukai pa byo mubena kumwenamo mu kutanga Baibolo, kubalaula mabuku afuma ku “kalume wa kishinka kabiji wa maana,” kutamba JW Broadcasting, kuya pa jw.org, kwisamba na bakulumpe mu kipwilo ne kupwanañana na bena Kilishitu bakwetu. (Mat. 24:45) Nanchi kechi mwimwena’mba Yehoba ubena kwimutangijila bukiji bukiji nenyi? Nyimbi wa masalamo wayukile’mba bena Isalela bo bajinga kisaka kya bantu Lesa kyo atemenwe. Kyo kyonkatu kisaka kya bantu kyatambwijile “byambo” bya Lesa ne “malamuna anji ne mizhilo yanji.” (Sala. 147:19, 20) Lelo jino, Lesa witupesha ne kwitutela pa jizhina janji. Kuyuka Yehoba ne kufunda Mambo anji kwitukwasha mu bwikalo, kabiji kwitulengela kwikala na bulunda bwawama ne aye. Nanchi ne anweba kechi muji na bishinka byavula byafwainwa kwimulengela kubijika’mba “Totai Yehoba!” byonka byaubile nembi wa Salamo 147 ne kukwasha bakwenu nabo kuba byonkabyo nenyi? w17.07 20-21 ¶15-16, 18
Pa Kitanu, March 22
Kafwako mushilikale uba busulu ne, pa kuba’mba atalwe bulongo ku yewa wamutwezhezhe bushilikale.—2 Timo. 2:4.
Baana ba bwanga ba kwa Yesu lelo jino, kubikakotu ne baji mu mwingilo wa kimye kyonse bakila pa 1 milyonyi, balondela lujimuno lwa kwa Paulo kwesakana na papelela bulume bwabo. Bebikako kukana kutwezhamo ne mutwe mu bintu bya mu ino ntanda, mambo bavuluka jifunde ja kuba’mba: “Ukongola wikala muzha ku yewa wamukongwesha.” (Maana 22:7) Kafwako bintu byawama bikeba Satana amba tubenga ne, aye ukebatu’mba twingijishenga kimye kyetu ne ngovu ku bya kutabataba bya mu ino ntanda. Bintu bimo byo tufuukulapo byakonsha kwitulengela kwitwezha mu nkongole ya kubwezha pa myaka yavula. Kukongola mali a kupotamo nzubo, kukongola mali a kuyila ku masukulu akatampe, kukongola mali a kupota motoka ufwa mali avula ne kukongola mali a masongola, bino byonse bilengela bantu kwikala na bijikila. Tumwesha’mba tuba bintu na maana inge twapezhako bwikalo bwetu, kukepeshako makongole, ne kwingijila Lesa na mukoyo kukila kwikala bazha ku bya kutabataba bya mu ino ntanda.—1 Timo. 6:10. w17.07 10 ¶13
Pa Kibelushi, March 23
Mmona mikambizho yonse ifuma kwi anweba kwikala yaoloka; nashikwa mashinda onse a bubela.—Sala. 119:128.
Yehoba ye uji na luusa lwa kulama bilengwa byonse. Aye wingijisha bulongo luusa lwanji kwesakana na bunchibamambo bwanji bwaoloka. Waamba’mba: “Amiwa yami Yehoba uji na butemwe bubula kwaluka, ne bunchibamambo bwaoloka kabiji umwesha bololoke mu ntanda, mambo amiwa mmwena lusekelo mu bino bintu.” (Yele. 9:24) Yehoba kechi wingijisha mizhilo ya bantu bambulwa kulumbuluka pa kuchiba mambo ne. Uchiba mambo monka mo aolokela mambo aye mwine waoloka, kabiji mizhilo yo apele bantu yaimena pa bololoke bwanji. Twayuka’mba mizhilo yanji, mafunde anji, ne byonse byo afuukula byaoloka mambo “bololoke ne bunchibamambo bwaoloka kyo kitendekesho kya jitanda [janji].” (Sala. 89:14) Nangwa kya kuba Satana ulengulula bumfumu bwa Yehoba, aye wakankalwa kuleta bunchibamambo bwaoloka mu ntanda. w17.06 28 ¶5
bem_Latn lua_Latn bem_Latn bem_Latn bem_Latn bem_Latn bem_Latn bem_Latn bem_Latn